b'\n_START_ARTICLE_\nKaramel\n_START_PARAGRAPH_\nKaramel ali pra\xc5\xbeeni sladkor je bolj ali manj teko\xc4\x8da snov, ki se pridobiva s pra\xc5\xbeenjem sladkorja do raztopitve, ki nastane pri 160\xc2\xa0\xc2\xb0C. Uporablja se v sla\xc5\xa1\xc4\x8di\xc4\x8darstvu za glazure in nadeve ter za proizvodnjo karamel.\n_START_SECTION_\nIzdelovanje\n_START_PARAGRAPH_\nPra\xc5\xbeeni sladkor se da na razmeroma enostaven na\xc4\x8din pridobiti tudi v doma\xc4\x8dem gospodinjstvu. V primerni posodi (bakreni, jekleni ali emajlirani) postavimo na ogenj sladkor in nekaj \xc5\xbelic vode ter med stalnim me\xc5\xa1anjem segrevamo do \xc5\xbeelene temperature. \xc4\x8ce \xc5\xbeelimo dobiti svetli karamel, ki je teko\xc4\x8d in zlatorumene barve, temperatura ne sme prese\xc4\x8di 165-170\xc2\xa0\xc2\xb0C. Samo malo nad to temperaturo postane karamel temno rjav in \xc5\xbeidek. Ko temperatura prese\xc5\xbee 177\xc2\xa0\xc2\xb0C, je pripravek za\xc5\xbegan, grenek in neuporaben. _NEWLINE_Vsa te\xc5\xbeava pridobivanja karamela je torej v nadzoru temperature, zato je pri doma\xc4\x8dem postopku va\xc5\xbeno, da se pripravek pri za\xc5\xbeeleni gostoti takoj zlije na primerno mrzlo podlago, da se temperatura na mah zni\xc5\xbea.\n_START_SECTION_\nTemni karamel\n_START_PARAGRAPH_\nV\xc4\x8dasih so temni karamel zlili naravnost na kamnito mizo in ga med hlajenjem takoj razrezali na majhne kocke - s tem so pridobili bonbone (praviloma karamele), ki so bili dobra pomo\xc4\x8d proti ka\xc5\xa1lju in bole\xc4\x8dinam v grlu. Danes se temni karamel uporablja ve\xc4\x8dinoma za dolo\xc4\x8dene vrste bombonov in trdih sladic, po navadi skupaj s \xc4\x8dokolado. V prehrambeni industriji je va\xc5\xbeno barvilo, predvsem za vse pija\xc4\x8de s kolo in kinotom._NEWLINE_Omembe vredne so ko\xc5\xa1arice iz temnega karamela, \xc4\x8digar izdelava zahteva \xc5\xbee precej\xc5\xa1njo spretnost. \xc5\xa0e nekoliko teko\xc4\x8di karamel je treba v nitkah razpotegniti po vzbo\xc4\x8denem modelu (recimo zunanjem dnu skledice), po\xc4\x8dakati, da se strdne, nato prekri\xc5\xbeati z novo serijo nitk. V takih ko\xc5\xa1aricah se v\xc4\x8dasih servirajo nekatera peciva in \xc5\xbeelatine. Z istim postopkom, to je z vlivanjem karamela v nitkah, se dajo izdelati prave umetnine, kot so \xc4\x8dipke, monogrami in pirhi.\n_START_SECTION_\nSvetli karamel\n_START_PARAGRAPH_\nSvetli karamel je preve\xc4\x8d teko\xc4\x8d, da bi dovoljeval tako uporabo, zato se ga pri primerni temperaturi izlije v mrzlo posodo, kjer se karamelizacija ustavi in se izdelek ne strdi. Zato se uporablja v glavnem kot namaz ali sestavni del krem in sladoledov. Ponekod se servira kot preliv svinjskega mesa ali divja\xc4\x8dine, na primer medvedjega mesa. Uporaben je tudi kot preliv za pudinge in nekatere slane pa\xc5\xa1tete, pa tudi kot nadev zaprtih sla\xc5\xa1\xc4\x8dic, recimo bonbonov ali snackov z mehko vsebino. _NEWLINE_Seveda se svetli karamel razlikuje od temnega ne samo po barvi in gostoti, pa\xc4\x8d pa predvsem po okusu, zato pridejo v po\xc5\xa1tev tudi vse vmesne stopnje temperature. Razen tega se uporabljajo tudi druge tehnike obdelovanja. Tako je na primer znan postopek vodnega hlajenja, ki se uporablja pri pridobivanju mehkega karamela z mo\xc4\x8dnim okusom po najtemnej\xc5\xa1em karamelu. Ta obdelava predvideva, da se kristalizacija temnega pripravka ustavi s prilivom vrele vode, kar ustvari obstojno zmes; ta ohrani mo\xc4\x8dan okus in je polteko\xc4\x8da po potrebah recepta. Ko se voda nadomesti z mlekom, nastane okus, ki ga poznamo v bonbonih toffee.'